

**ΑΠΟΣΠΑΣΜΑ ΠΡΑΚΤΙΚΟΥ 31/2017**

**Αριθ. Απόφασης: 757/2017** ΑΔΑ: 7ΗΖ7ΩΨΑ-9ΕΚ

**ΘΕΜΑ:**«**Λήψη απόφασης για επίλυση του θέματος της κυριότητας κατεχόμενων**

**δημοτικών εκτάσεων από ιδιώτες στην Κάτω Παναγιά, Γλυκόριζο και**

**Αγ. Γεώργιο Γλυκορίζου**»

Στην Άρτα σήμερα την εικοστή (20η) του μηνός Δεκεμβρίου του έτους 2017 ημέρα Τετάρτη και ώρα 18.00, το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 49312/15-12-2017πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  παρ 5 του Ν.3852/2010.

Απόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση 21 Σύμβουλοι, ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας (Πρόεδρος Δ.Σ.) 2. Μπαλάγκας Γεώργιος 3. Πατήλας Κωνσταντίνος 4. Νταλάκας Δημήτριος 5. Τράμπας Κων/νος 6. Πανέτας Γεώργιος 7. Χαρακλιάς Κωνσταντίνος 8. Μιλτιάδους Γεώργιος 9. Ζέρβας Κωνσταντίνος 10. Σιαφάκας Χριστόφορος 11. Λιλής Γεώργιος | 1. Γραμματικού-Παπατσίμπα Θεανώ 2. Σφήκας Δημήτριος 3. Κουτρούμπα Άννα-Μαρία 4. Βλάχος Μιχαήλ 5. Παπαλέξης Ιωάννης 6. Βασιλάκη-Μητρογεώργου Βικτωρία 7. Κατσαντούλα Αναστασία 8. Βλάρας Γρηγόριος 9. Κιτσαντά Ευαγγελίτσα 10. Παπαιωάννου Κων/νος |

**Απουσίαζαν**, αν και κλήθηκαν νόμιμα οι δημ. Σύμβουλοι:  Παπάζογλου Χαράλαμπος, Κοτσαρίνης Μιχαήλ,Καραγεώργος Γεώργιος, Λιόντος Νικόλαος, Στασινός Παύλος, Παπαμιχαήλ Κωνσταντίνος, Κοσμάς Ηλίας, Ζυγουβέλης Παναγιώτης, Ντέμσια Αικατερίνη, Παπακίτσος Στέφανος, Ξυλογιάννης Άγγελος καιΠετανίτης Δημήτριος.

Στη συνεδρίαση δεν παραβρέθηκαν οι Πρόεδροι των Συμβουλίων των Τοπ. Κοινοτήτων Λιμίνης και Πιστιανών. Οι υπόλοιποι Πρόεδροι των Δημοτικών και Τοπικών Κοινοτήτων δεν παραβρέθηκαν αν και νόμιμα κλήθηκαν.

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Ο συνδυασμός «ΑΡΤΙΝΩΝ ΟΡΑΜΑ» με ανακοινωσή του δεν συμμετείχε στη συνεδρίαση λόγω απουσίας του Δημάρχου και της σοβαρότητας του 1ου τακτικού θέματος, για το οποίο πρότειναν την αναβολή του και τη συζητησή του εκ νέου με την παρουσία του κ. Δημάρχου Η πρόταση κατά πλειοψηφία δεν έγινε δεκτή.

Ομόφωνα το συμβούλιο αποφάσισε για την συζήτηση, δεκαπέντε (15) έκτακτων θεμάτων. Το 2ο τακτικό το οποίο αφορά «Έγκριση Τοπικού Σχεδίου Δράσης για την Κοινωνική Ένταξη των Ρομά» αποσύρθηκε.

Οι κ.κ. Μπαλάγκας και Νταλάκας αποχώρησαν πριν τη συζήτηση των θεμάτων της ημερήσιας διάταξης. Ηκα Κατσαντούλα αποχώρησε πριν τη συζήτηση του 3ου έκτακτου θέματος ,η κα Κιτσαντά αποχώρησε μετά την συζήτηση του 12ου τακτικού θέματος ο κ.Παπαιωάννου αποχώρησε πριν τη συζήτηση του 19ου τακτικού θέματος.

Ο Πρόεδρος κήρυξε την έναρξη της συνεδρίασης και εισηγούμενος το 1Ο τακτικό  θέμα της ημερήσιας διάταξης έθεσε «Λήψη απόφασης για επίλυση του θέματος της κυριότητας κατεχόμενων δημοτικών εκτάσεων από ιδιώτες στην Κάτω Παναγιά, Γλυκόριζο και Αγ. Γεώργιο Γλυκορίζου» έθεσε υπόψη του Συμβουλίου τα εξής:

Ως γνωρίζετε στην περιοχή της Κάτω Παναγιάς, Αγ. Γεωργίου και του Γλυκορίζου, εντός των ορίων του Δήμου Αρταίων κείνται δημοτικές εκτάσεις οι οποίες κατέχονται επί δεκαετίες από ιδιώτες αλλά και από την Ιερά Μητρόπολη Άρτας.

Σε προγενέστερο χρονικό διάστημα κάποιοι εκ ων ιδιωτών τακτοποίησαν τα οικόπεδά τους σύμφωνα με τις τότε ισχύουσες νομοθετικές διατάξεις, πλην όμως δεν προέβησαν όλοι στην τακτοποίηση αυτή με αποτέλεσμα αν και κάτοχοι τίτλων κτήσεως να εγείρουν αγωγές κατά του Δήμου.

Το ζήτημα οξύνθηκε μετά την έναρξη λειτουργίας του κτηματολογικού Γραφείου Άρτας, όπου ιδιοκτήτης των ακινήτων στην εν λόγω περιοχή φέρεται ο Δήμος Αρταίων. Αιτία του προβλήματος τυγχάνει το γεγονός της απόδοσης μεγάλου αριθμού ιδιοκτησιών κατεχόμενων ως αναφέρεται ανωτέρω, σύμφωνα με τα στοιχεία των αρχικών εγγραφών του Κτηματολογικού Γραφείου Άρτας στην κυριότητα του Δήμου Αρταίων, αν και αυτές κατέχονται από ιδιώτες. Δέον να τονισθεί ότι οι περισσότεροι από αυτούς έχουν προβεί σε ανέγερση οικοδομών, βάσει νομίμων εκδοθεισών οικοδομικών αδειών, έχουν προσημειώσει τα ανωτέρω ακίνητα με υπέρογκα ποσά, τα οποία από κάποιους έχουν εξοφληθεί ολοσχερώς.

Η απώλεια, λόγω αγνοίας, κατά τις έγγραφες εν προκειμένω αιτιάσεις τους, των τασσόμενων, υπό των νομοθετικών πλαισίων που ορίζονται στα άρθρα 28 του Ν. 1080/1980 και 15 Ν. 2130/1993, προθεσμιών, είχε ως αποτέλεσμα στη διαμόρφωση ενός ιδιοκτησιακού υπέρ του Δήμου Αρταίων, καθεστώτος κυριότητας. Κάποιοι από αυτούς έναντι τιμήματος απέκτησαν την κυριότητα των εκτάσεων Αρκετοί όμως από τους κατέχοντες λόγω του ότι δεν τακτοποίησαν το ιδιοκτησιακό έναντι τιμήματος, προσέφυγαν στα αρμόδια δικαστήρια, πλην όμως η αγωγή τους απερρίφθη κατόπιν διενέξεων και αντιδικίας πολυετούς διάρκειας.

Στα πλαίσια αυτά, η δημοτική αρχή θέλοντας να επιλύσει οριστικά το ζήτημα απηύθυνε κάλεσμα στους κατοίκους της περιοχής μέσω δελτίου τύπου αλλά και επιτόπιας μετάβασης στο Γλυκόριζο, προκειμένου να τους ενημερώσει σχετικά. Εν συνεχεία κάτοικοι του Γλυκορίζου υπέβαλαν στο Δήμο μας αιτήσεις (65 στον αριθμό) ζητώντας να επιλυθεί το ιδιοκτησιακό καθεστώς επί των ανωτέρω εκτάσεων.

Υφίσταται πλέον, ενόψει των ανωτέρω σοβαρότατο κοινωνικό ζήτημα αντιμετώπισης του ανακύψαντος προβλήματος. Θεωρείται δε επιβεβλημένη η λήψη απόφασης Δημοτικού Συμβουλίου και εν συνεχεία η έκδοση νομοθετικής ρύθμισης με αίτημα τη θέση εν ισχύει για ορισμένο εκ νέου χρονικό διάστημα του ανωτέρω νομοθετικού καθεστώτος για τις κατεχόμενες δημοτικές εκτάσεις, ώστε οι αρμόδιες, αναφερόμενες στο Νόμο δημόσιες υπηρεσίες, προβούν σε ενδελεχή εξέταση των υποβαλλόμενων αιτήσεων με σκοπό τη δίκαιη επίλυση του ανακύψαντος ζητήματος.

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

Αφού έλαβε υπόψη διατάξεις του ΔΚΚ 3463/2006, του Ν. 3852/2010 και την εισήγηση

**ΑΠΟΦΑΣΙΖΕΙ ΟΜΟΦΩΝΑ**

A.- Να υποβληθεί αίτημα στο Υπουργείο Εσωτερικών προκειμένου να προβεί σε νομοθετική παρέμβαση για να επανέλθει σε ισχύ, όσο το δυνατόν συντομότερα, το νομοθετικό πλαίσιο που ορίζεται στο άρθρο 28 του Ν. 1080/1980, αλλά και στα άρθρα 15 Ν. 2130/1993 και 33 Ν. 3202/2003 (που επαναφέρουν σε ισχύ το Ν. 1080/1980) έτσι ώστε να εξαγοραστούν έναντι τιμήματος οι κατεχόμενες δημοτικές εκτάσεις στο Γλυκόριζο Άρτας από τους φερόμενους ιδιοκτήτες, και να αποκτήσουν πλήρη κυριότητα , νομή και κατοχή επ’ αυτών.

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 757/2017**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*